ኣፍሪቃን ላቲን ኣሜሪካን ዝርከባ ከተማታት፡ ደቂ ሰባት ብዘይጽበይዎ ቅልጣፈ ክዕምብባ ይርኣያ። ኣብዚ እዋን ኣብ ከተማታት ዝነበር ብዝሒ ህዝቢ ካብቲ ኣብ 1950 ዝነበረ ብዝሒ ብኣርባዕተ ዕጽፊ ብምውሳኹ፡ ዳርጋ 4.2 ቢልዮን በጺሑ ይርከብ። ኣብዝቕጽል 30 ዓመታት ድማ ካልኦት 2.5 ቢልዮን ህዝቢ ናብ ከተማታት ክውሕዙ ከምዝኾኑ ሕቡራት ሃገራት ኣተንቢሁ። ስለዚ፡ ነዚ ክንድዚ ዝኣክል ህዝቢ ዝኸውን መንበሪ ኣባይትን ጽርግያታትን ንምህናጽ እቲ ኣዝዩ ክቡር ዝኾነ፡ ሑጻ ከድሊ ኢዩ። ኣብ ህንዲ፡ ነቲ ብዓቢ ቑጽሪ ዝካየድ ዘሎ ናይ ህንጻ ስርሓት ዝሃልኽ ዓቐን ናይ ሑጻ ኣብዘን ዝሓለፋ 19 ዓመታት ብሰለስተ ዕጽፊ ወሲኹ ይርከብ። ኣብ ቻይና ኣብዘን ዝሓለፋ ዓሰርተ ዓመታት ዝሃለኸ ዓቐን ሑጻ፡ ካብቲ ኣሜሪካ ኣብ መበል 20 ክፍለ ዘመን ዘህለኸቶ ከምዝዓቢ ይግለጽ። እታ ኣብ ምድረበዳ እትርከብ ከተማ ዱባይ ነቲ ተካይዶ ዘላ ናይ ህንጻ ስርሓት ዘድልያ ዓይነት ሑጻ ካብ ኣውስትራልያ ከምተምጽእ ይፍለጥ። ስለዚ ኣውስትራልያ ከም ሃገር ሑጻ ንሃገራት ዓረብ ትልእኽ ከምዘላ ኢዩ ዘርኢ። ሑጻ፡ ህንጻታትን ካልኦት ትሕተ ቕርጽታትን ንምህናጽ ጥራይ ኣይኮነን ዝውዕል ዘሎ። ካብ ከርሲ ባሕርታትን ውቅያኖሳትን ሑጻ ብምጉራት ፡ ኣብቲ ማያዊ ግዝእታቶም ሰብ-ዝሰርሖ [ኣርቲፊሻል] መሬት ክፈጥሩ ይርኣዩ። ንኣብነት፡ ዱባይ ኣብ ገማግም ባሕራ ኣብቲ ናይ ተምሪ ገረብ ዝመስል ሰብ-ዝሰርሖ ዝፈጠረቶ መሬት ኣዝዮ ክቡራት መንበሪ ገዛውቲ ክትሃንጽ ክኢላ ኢያ። ኣብ ዓለምና ይጽንቀቑ ዘለዉ ሽዱሽተ ነገራት ብዝሒ ህዝብን ብከላን፡ ፈለግ ናይል (ኣባይ) ነዚ ፅዕንቶ ይፃወሮዶ ይኸውን?
